玉樹曲
作者：王轂
朝代：唐

paragraphs: 陳宮內宴明朝日，玉樹新妝逞嬌逸。
三閣霞明天上開，靈鼉振攂神仙出。
天花數朵風吹綻，對舞輕盈瑞香散。
金管紅弦旖旎隨，霓旌玉佩參差轉。
璧月夜滿樓風輕，蓮舌泠泠詞調新。
當行狎客盡持祿，直諫犯顏無一人。
歌舞未終樂未闋，晉王劍上黏腥血。
君臣猶在醉鄉中，一面已無陳日月。
聖唐御宇三百祀，濮上桑間宜禁止。
請停此曲歸正聲，願將雅樂調元氣。